Очију твојих да није, Васко Попа

Очи су огледало душе,слика унутрашњег света човека, симбол живота, ума, знања, моћи и светлости.

Прочитај песму Васка Попе „Очију твојих да није“ и спреми се за одговор на дата питања.

Песма се налази у песничкој збирци Кора, у циклусу Далеко у нама. Песме у овом циклусу немају имена, већ само редне бројеве, а наслове су добиле према првим стиховима.

Песма „Очију твојих да није“ посвећена је песниковој љубави, а касније и животној сапутници, супрузи Хаши Сингер.

Песма се састоји од 4 строфе. Свака има по 3 стиха. Такве строфе зову се терцети.

Риме у песми нема. Интерпункција није употребљена.

Песма пева о љубави. То је главни мотив ( тема)

Лирски субјекат се песмом обраћа вољеној особи.

То се може видети по употреби присвојних заменица твојих, нашем.

Глаголи **не би** показују да је песма испевана кроз негацију .

Шта лирском субјекту вољена особа значи не сазнаје се кроз набрајање њених особина, већ кроз навођење свега онога што у животу без ње не би постојало.

Песма је развијена кроз 4 песничке слике.

1. Поглед вољене особе, осећања која се из њега ишчитавају, њена душа и карактер чине да се лирски субјект у малом скученом простору стана осећа слободно. У стану се појављује небо које је симбол слободе, неспутаности, бескраја.
2. Њен смех, ведрина, животна радост и расположење, само њено присуство чине га слободним и место на коме се са њом налази постаје му неважно, а препреке савладиве ( зидови из очију нестају).
3. Њена песма, глас, речи, (славуји) чине све што га окружује пријатним, природним и буде осећај нежности и задовољства . Уместо да се осећа скучено и спутано у ограниченом и затвореном простору стана, он се осећа као да је у природи ( нежне врбе прелазе праг) .
4. Руке представљају додир, размену нежности, загрљај који зрачи топлином. Оне су симбол везе. У ноћи, уместо мрака и хладноће, њен загрљај ствара сјај, светлост, радост, топлоту, животодавну снагу (СУНЦЕ) у заједничкој ноћи у сну.

Идеја песме: За лирског субјекта вољена особа је СВЕ – ЦЕО ЊЕГОВ ЖИВОТ -. Без ње не би било у његовом животу слободе, ведрине, животне радости, нежности, задовољаство светлости животодавне снаге , топлине...

Песма представља нови правац у поезији. Васко Попа одбацује устаљену форму везаног стиха, користи необичан спој и редослед речи. Са мало речи, употребљених на специфичан начин, остварио је мноштво значења.

Песму треба научити напамет.